To unge mænd er nu anholdt efter natten til søndag at have kørt en bil med høj fart igennem et hus.

I de sene timer natten til søndag kørte en bil med to personer galt i i Nordjylland. To personer i en bil kørte i et blødt sving med så høj fart, at bilen bragede ind i facaden på et hus og rev hele ydermuren ned. Det fortæller Jesper Sørensen, der er vagtchef ved Nordjyllands Politi. Ulykken skete på Kollerup Strandvej lidt nord for Fjerritslev i Nordjylland. - Klokken 01.39 får vi en anmeldelse om et færdselsuheld, som skulle være sket på Kollerup Strandvej. Uheldet er sket noget tid inden, der blev ringet, fortæller Jesper Sørensen: - Det viser sig, da vi kommer derud, at det er en bil, der er kollideret med et hus, fortsætter vagtchefen. På stedet finder politiet en ung mand på 18 år, som de formoder, var passager i bilen. Kort efter anholdes også den formodede fører af bilen, en 19-årig mand, på sin bopæl. . De to unge mænd er nu i politiets varetægt og har fået taget blodprøve. Begge bliver sigtet for fareforvoldelse jævnfør straffelovens § 252, der har en strafferamme på op til otte år. - Nu skal der ske noget sagsbehandling, og så skal der laves en juridisk vurdering i forhold til, hvad der skal ske med dem. Bilen er i et sving kørt lige ud og kørt igennem begge mure af huset og ud på den anden side, hvor bilen er fortsat adskillige meter. - Vi snakker måske 50-75 meter, siger Jesper Sørensen. Der er ingen tilskadekomne i ulykken oplyser vagtchefen. Husets beboer er en 80-årig kvinde, som nu er taget med pårørende et andet sted hen. Der er nu en bilinspektør ude ved ulykkesstedet, som undersøger omstændighederne ved ulykken nærmere.